MONITOR EXTERN Nr. 4

 

1. Aspecte recente privind desfăşurarea războiului împotriva terorismului internaţional

 

Preşedintele american, George W. Bush, “nu a exclus nimic” în ceea ce priveşte cele trei ţări care formează “axa răului”, Coreea de Nord, Iran şi Irak, au anunţat surse de la Casa Albă.

“Aceste ţări reprezintă un pericol clar şi imediat pentru Statele Unite prin faptul că produc arme de distrugere în masă”, a adăugat purtătorul de cuvânt de la Casa Albă, Ari Fleischer.

Această reacţie a Casei Albe intervine în contextul în care preşedintele rus, Vladimir Putin, a lansat un avertisment faţă de orice acţiune unilaterală a Statelor Unite. Potrivit liderului rus, Irakul constituie “o problemă pentru rezolvarea căreia Rusia şi-a oferit ajutorul, dar numai sub auspiciile Naţiunilor Unite”.

“Vom continua să colaborăm cu Rusia, deoarece preşedintele G. Bush consideră această legătură un angajament constructiv”, a declarat A. Fleischer, lăsând, totuşi, să se înţeleagă că Statele Unite vor acţiona singure dacă va fi necesar.

“Preşedintele se concentrează asupra măsurilor ce trebuie luate în vederea protejării poporului american”, a adăugat purtătorul de cuvânt, precizând că “este conştient de faptul că americanii se vor bucura de sprijinul mai multor state în soluţionarea anumitor probleme, în timp ce pentru altele vor fi susţinuţi doar de câteva ţări”.

“Timpul nu este de partea noastră, potrivit anumitor ţări. Preşedintele american se concentrează tot mai mult asupra acestui subiect”, a precizat A. Fleischer.

Preşedintele rus, într-un interviu acordat cotidianului “Wall Street Journal”, a explicat: “Ne opunem întocmirii unor liste negre”. Vladimir Putin a adăugat că, dacă Rusia şi alte ţări au lăsat Statele Unite să acţioneze singure în Afganistan, comunitatea internaţională nu va face acelaşi lucru în cazul în care SUA doresc să intervină în Irak sau în altă parte “unde nu au fost încălcate procedurile internaţionale recunoscute”.

Şeful statului rus nu a exclus ideea unei acţiuni militare împotriva Irakului, aprobată de Naţiunile Unite, dar numai în ultimă instanţă, informează cotidianul ”Wall Street Journal”. “Există numeroase mijloace, iar opţiunea militară este departe de a fi soluţia unică, cea mai bună şi universală”, a declarat V. Putin, estimând că, “înainte de toate, trebuie obţinute garanţii privind întoarcerea inpectorilor ONU în această ţară”.

Întoarcerea în Irak a inspectorilor Naţiunilor Unite însărcinaţi cu verificarea dezarmării nu este negociabilă, a afirmat secretarul general al ONU, Kofi Annan, în momentul în care Irakul şi-a exprimat dorinţa de a relua dialogul cu organizaţia internaţională.

Administraţia americană s-a angajat să reevalueze politica americană faţă de Irak, ceea ce ar putea duce la declanşarea unei importante acţiuni militare împotriva regimului lui Saddam Hussein, consemna publicaţia ”Los Angeles Times”.

V. Putin a minimalizat eventualitatea unei ruperi a relaţiilor ruso-americane din cauza planurilor Statelor Unite în ceea ce priveşte Irakul. “Cooperarea noastră este cel mai important factor de stabilitate din lume şi nu trebuie să uităm niciodată acest lucru”, a precizat liderul rus. 

Denunţând conceptul de “axă a răului”, utilizat de omologul său american, George W. Bush, V. Putin a spus: “trebuie să ne punem de acord privind modul de conducere a politicii de stat privind terorismul şi statele pe care unii le-au plasat pe o listă de aşa-zise paria”. “Ar putea exista divergenţe importante între noi şi guvernele acestor ţări”, a continuat el, dar “acest lucru nu este suficient pentru a poziţiona asemenea divergenţe la nivelul relaţiilor dintre naţiuni şi pentru a pune aceste ţări pe liste negre”. “Soluţia de fond consistă în ameliorarea situaţiei sociale şi economice din aceste ţări şi în eliminarea consecinţelor negative ale globalizării”, a subliniat şeful statului rus.

“Lupta împotriva terorismului trebuie efectuată sub egida Naţiunilor Unite”, a mai apreciat V. Putin.

Ministrul japonez al apărării a declarat că preşedintele american nu ar trebui să considere Coreea de Nord pe acelaşi nivel cu Irakul şi Iranul. “Consider că această ţară nu este pe picior de egalitate cu Iranul şi Irakul pentru că nu are nici o legătură cu reţeaua Al-Qaida sau cu talibanii”, a declarat Gen Natakani, directorul general al Agenţiei Apărării.

În legătură cu faptul că Irakul ar putea fi următoarea ţintă a campaniei antiteroriste a Statelor Unite, G. Nakatani a precizat că “guvernul american nu a spus nimic în legătură cu acest lucru şi nu a comunicat nimic guvernului japonez”.

Fumio Nishimura, profesor de ştiinţe politice al Universitatea din Utsunomiya, a declarat că reacţia Japoniei este naivă. Coreea de Nord a “trimis nave suspecte spre Japonia şi pregăteşte arme nucleare şi probabil şi chimice şi nu cred că aceste lucruri diferă de activitatea teroristă din Irak sau Iran”, a declarat el. Acesta a subliniat, totuşi, că Japonia nu se va opune, cel puţin nu oficial, intenţiilor preşedintelui american.

“O ofensivă militară împotriva Irakului nu ar fi cea mai bună soluţie”, a declarat ministrul francez al apărării, Alain Richard. “Irakul trebuie să se supună reglementărilor ONU şi să permită verificarea nivelului armamentului. Nu a respectat aceste reguli, trebuie, deci, să menţinem presiunea asupra acestei ţări, dar credem că embargoul care afectează populaţia civilă nu este cea mai bună soluţie”, a afirmat A. Richard. “O ofensivă militară nu reprezintă nici ea o soluţie”, a concluzionat oficialul francez.

A. Richard a subliniat faptul că Franţa şi “toţi europenii” se opun conceptului american privind “o axă a răului”, care cuprinde Irakul, Coreea de Nord şi Iranul. Această viziune “nu respectă realitatea în aceea privişte sursele de instabilitate şi pericol din lume”, a precizat ministrul apărării, dar a recunoscut că în Coreea de Nord şi Irak există “proiecte de armament condamnabile şi care ar trebui controlate”.

2. Lucrările Conferinţei euro-mediteraneane 

 

Participanţii la cea de a treia Conferinţă a Parlamentelor euro-mediteraneene, reuniţi la Atena, în perioada 16- 17 februarie a.c., au lansat, în declaraţia finală dată publicităţii, un apel la dialog şi “o mai mare cumpătare” la adresa Israelului şi palestinienilor.

După dezbaterile care au avut loc pe tema întăririi dialogului între Europa şi ţările mediteraneene, participanţii “au deplâns lipsa de progres substanţial în procesul de pace din Orientul Mijlociu şi i-au invitat pe liderii Israelului şi palestinieni să dea dovadă de mai multă cumpătare şi să revină la masa negocierilor şi a dialogului”.

Ei au afirmat că o “soluţie justă şi durabilă a conflictului israelo-arab trebuie să fie axată pe principiul schimbului de teritorii pentru pace, punerea în aplicare a rezoluţiilor ONU, respectarea drepturilor palestinienilor la autodeterminare şi crearea unui stat independent, precum şi dreptul Israelului de a trăi în pace şi securitate”.

Participanţii la lucrările Conferinţei au condamnat “utilizarea iraţională a violenţei care conduce la un cerc vicios” şi au afirmat că “pericolul destabilizării este iminent”.

Participanţii au salutat faptul că la lucrări au fost prezenţi preşedintele Parlamentului israelian, Avraham Burg, şi preşedintele Consiliului naţional palestinian (Parlamentul Organizaţiei pentru Eliberarea Palestinei), Salim Zaanoun, care au acceptat continuarea dialogului în cadrul celor două parlamente pe care le conduc “pentru a contribui la atenuarea tensiunilor şi reluarea procesului de pace”.

Această reuniune s-a derulat la iniţiativa preşedinţilor parlamentelor spaniol, suedez şi grec. Într-un comunicat al Parlamentului grec se afirmă că preşedinţii parlamentelor ţărilor UE şi ai Parlamentului European îi vor însoţi pe A. Burg şi S. Zaanoun, la Ramallah şi Ierusalim în următoarea perioadă de timp.

De asemenea, participanţii la Conferinţă au lansat “un apel urgent pentru trimiterea de ajutor umanitar poporului irakian” şi şi-au reiterat “dorinţa ca Libia să participe la procesul de la Barcelona, lansat în 1995 în vederea stabilirii unui dialog între ţările europene şi mediteraneene”. Ei şi-a exprimat “speranţa că reluarea discuţiilor directe în Cipru va duce la soluţionarea globală, justă, viabilă şi funcţională a acestei probleme”.

 

3. Lucrările Forumului comun UE - OCI

 

Criza din Orientul Mijlociu a constituit subiectul central al lucrărilor Primului Forum comun desfăşurat, la Istanbul, la 12 februarie a.c., între miniştrii de externe ai Uniunii Europene şi omologii lor din Organizaţia Conferinţei Islamice sub titlul “Civilizaţie şi armonie: dimensiunea politică”. 

Ţările musulmane au opinat, în unanimitate, că “Cei 15” trebuie să joace un rol mai important în regiune pentru a contracara ceea ce ei definesc ca fiind politica militaristă a SUA de sprijinire a Israelului. Ministrul spaniol de externe, Josep Pique, a precizat că revenirea la dialogul politic este un obiectiv dificil, ţinând cont de escaladarea violenţei din ultimele zile. “Este nevoie de un consens foarte complex, dar trebuie să fim hotărâţi să obţinem ceva”, şi anume ceva ce trebuie, potrivit miniştrilor de externe ai Iranului, Kuweitului, Marocului şi Autorităţii Naţionale Palestiniene, “să se concretizeze într-un ajutor acordat ANP şi poporului palestinian".

Şeful diplomaţiei iraniene, Khamal Kharazi, a denunţat politica SUA în zonă şi a subliniat că Forumul UE-OCI trebuie să demonstreze că dialogul este o alternativă pentru a putea avansa în direcţia păcii, cerând UE un efort mai mare pentru “a frâna sălbatica şi brutala oprimare a poporului palestinian”.

Mai ferm, ministrul palestinian de externe, Farouk Kaddoumi, a condamnat ocupaţia ţării sale şi a acuzat Israelul că nu respectă drepturile fundamentale ale femeilor şi copiilor palestinieni. F. Kaddoumi a fost însărcinat să reprezinte ANP la acest forum având în vedere că autorităţile palestiniene l-au împiedicat pe liderul palestinian şi vicepreşedinte al OCI, Yasser Arafat, să se deplaseze la această reuniune.

Ministrul spaniol, J. Pique, a precizat că “Celor 15” “nu li se pare contraproductiv şi contradictoriu să-i ceară lui Y. Arafat să depună eforturi mai mari în lupta împotriva terorismului, cât timp se limitează atât de dramatic capacitatea sa de libertate şi mişcare”. “Se ştie că guvernul Israelului este cel care deţine în aceste momente cheia pentru a schimba situaţia, iar noi vom continua să insistăm în acest sens”, a adăugat acesta.

Înaltul Reprezentant al UE pentru Politică Externă şi Securitate Comună, Javier Solana a subliniat că Uniunea privilegiază în mod deosebit o soluţionare politică a conflictului palestiniano-israelian. “Singura soluţie posibilă, a spus el, trece prin recunoaşterea celor două state”, adăugând că “toată lumea ar trebui să facă un efort, inclusiv ţările musulmane care nu recunosc Israelul”. El a ţinut să sublinieze însă că această reuniune este deja un pas pozitiv, deoarece presupune un efort de înţelegere între ambele părţi şi o dovadă că inamicul tuturor este, fără excepţie, terorismul. Conform acestuia, “obiectivul Forumului a fost să demonstreze, încă o dată, că evenimentele din 11 septembrie nu presupun nici o ciocnire între civilizaţii şi că este posibilă înţelegerea şi cooperarea”.

“Obiectivul principal al forumului a fost însă de a dezactiva această “profeţie ce doreşte să se autoconfirme” privind ciocnirea între civilizaţii, care nu este doar posibil ci şi obligatoriu de evitat pentru a nu provoca un dezastru pe plan mondial. Miniştrii unor ţări atât de diferite precum Gabonul şi Lituania, Arabia Saudită şi Spania, Germania şi Somalia, ori Austria şi Tadjikistanul au coincis în diagnosticul lor că falia culturală dintre civilizaţii s-ar putea transforma într-un abis care ar putea înghite întreaga lume dacă nu se corectează nedreptăţile, umilinţele, aroganţa unilateralistă şi ura care alimentează spirala violenţei”, comentează cotidianul “El Pais”.

Participanţii s-au declarat în unanimitate duşmani ai terorismului de genul practicat la 11 septembrie, dar au fost lansate şi apeluri clare la definirea terorismului ca atare. Dreptul la luptă împotriva ocupaţiei străine, împotriva colonizării şi pentru apărarea demnităţii şi drepturilor omului a fost revendicat de mulţi participanţi, într-o aluzie clară la situaţia palestiniană.

Într-o declaraţie comună adoptată la finalul Forumului, cele două organizaţii au făcut apel la toleranţă şi înţelegere între Occident şi lumea musulmană şi au cerut cooperare mutuală între cele două părţi. “Tragicele evenimente din 11 septembrie au demonstrat necesitatea întăririi toleranţei şi înţelegerii între diferite culturi pentru a evita reapariţia unor prejudecăţi înrădăcinate profund”, se arată în textul declaraţiei. “Aceste acte brutale ale terorismului nu pot fi explicate sau justificate prin motive culturale sau religioase. Data de 11 septembrie a trezit conştiinţa nevoii de discuţii între toate părţile pentru a se ajunge la o mai bună înţelegere”.

“Pentru ca pacea şi armonia să triumfe, conflictul din Orientul Mijlociu trebuie soluţionat înt-o manieră justă şi globală, în conformitate cu legile internaţionale şi rezoluţiile aferente ale Consiliului de Securitate al ONU. În acest context, soluţia celor “două state” contribuie la instaurarea păcii şi armoniei între cele două popoare”, se mai precizează în textul declaraţiei. 

4. Activitatea curentă a Uniunii Europene

■ Pregătirea Convenţiei privind viitorul Europei

 

Preşedintele Convenţiei privind viitorul Europei, Valery Giscard D’Estaing - care a prezentat metoda de lucru a acestui nou for european ce va pregăti propuneri privind reforma instituţională a Uniunii Europene, apreciază că aceasta va fi o muncă “imensă şi extraordinar de minuţioasă, necunoscută de clasa politică sau de opinia publică”.

Convenţia îşi va deschide lucrările la 28 februarie a.c. şi, până în luna iulie, membrii săi se vor reuni de şapte ori. Prezidiul, alcătuit din 12 membri, se va reuni o dată la două săptămâni, iar preşedintele şi cei doi vicepreşedinţi, italianul Giuliano Amato şi belgianul Jean Luc Dehaene, săptamânal. 

Referindu-se la repartizarea activităţii între cei doi vicepreşedinţi, Valery Giscard d’Estaing a afirmat că fostul premier belgian Jean-Luc Dehaene se va ocupa de relaţiile cu societatea civilă, iar fostul premier italian Giuliano Amato va lucra mai mult la pregătirea documentelor Convenţiei. 

Valery Giscard d’Estaing estimează că organismul pe care îl conduce îşi va putea încheia misiunea la sfârşitul primăverii anului 2003 (în semestrul în care preşedinţia UE va fi exercitată de către Grecia) sau la începutul celui de-al doilea semestru al anului 2003 (când preşedinţia în exerciţiu a UE va fi deţinută de Italia), astfel încât propunerile privind reforma instituţională a UE să poată fi înaintate Conferinţei Interguvernamentale, care ar urma să se încheie înainte de desfăşurarea alegerilor pentru Parlamentul European, programate în 2004.

Conform fostului preşedinte francez, lucrările Convenţiei se vor desfăşura în trei timpi: o fază de inventariere a problemelor ce trebuie rezolvate, o fază de evaluare critică a soluţiilor propuse şi de studiere a coerenţei proiectelor şi o fază de elaborare a propunerilor propriu-zise.

Referindu-se la Tratatul de la Nisa, încheiat în decembrie 2000 dar care nu a fost ratificat încă de toate statele membre ale Uniunii, Valery Giscard d’Estaing a estimat că este posibil ca acesta să nu intre în vigoare niciodată, dacă modificările propuse de Convenţie vor fi aprobate de Conferinţa Interguvernamentală.

*

În acelaşi context, şeful diplomaţiei spaniole, Josep Pique, a apreciat că “nu trebuie să uităm că schiţăm Europa viitorului, dar nu Europa definitivă a viitorului. Anul 2004 nu va fi ultima etapă a aventurii integratoare europene”. 

Potrivit ministrului spaniol, Uniunea Europeană trebuie să răspundă simultan la o dublă provocare, externă şi internă: pe de o parte, să-şi definească rolul într-o lume cu evoluţie rapidă şi globalizată; pe de altă parte, să adopte reformele necesare pentru iminenta extindere şi să “apropie” instituţiile europene de cetăţeni.

Prezentând poziţia pe care o va susţine reprezentanta guvernului spaniol în Convenţie, Josep Pique a afirmat că “proiectul european nu urmăreşte erodarea identităţii şi a supravieţuirii statelor-naţiune, ci evitarea exceselor istorice ale naţionalismului”.

În expunerea sa, Josep Pique a pledat pentru o viziune care înlătură atât teama privind un superstat european, cât şi reducerea Uniunii la o simplă zonă de cooperare şi de liber schimb. “Este posibil ca cineva să se simtă în acelaşi timp, de exemplu, catalan, spaniol şi european, împărtăşind o serie de valori şi principii care depăşesc diversitatea regională şi naţională”, a precizat Josep Pique. “Conceptul de “patriotism constituţional”, sugerat cândva de Ortega y Gasset, îi poate oferi Uniunii creuzetul necesar pentru a plăsmui o cultură politică comună, indispensabilă pentru aprofundarea procesului de integrare”, a adăugat şeful guvernului spaniol.

“Perspectiva unei Uniuni extinse şi necesitatea de a remedia distanţarea cetăţenilor de instituţiile comunitare justifică accelerarea procesului de constituţionalizare progresivă a proiectului privind construcţia europeană”, a mai afirmat Josep Pique. În acest context, el a reluat câteva chestiuni incluse în Declaraţia de la Laeken, printre care a mai bună repartizare şi definire a competenţelor în cadrul Uniunii şi mai multă democraţie, transparenţă şi eficienţă în Uniunea Europeană.

“Politica externă a Uniunii va trebui să fie în continuare, timp de mai mulţi ani, comună dar nu unică”, a apreciat Josep Pique. Potrivit ministrului de externe spaniol, acest lucru le permite statelor membre să menţină a politică proprie faţă de diferite zone cu care au relaţii speciale, cu condiţia ca aceasta să fie totdeauna compatibilă şi complementară cu politica externă comună.

“Europa politică trebuie să înceapă la şcoală”, a mai spus Josep Pique, afirmând că “noţiunile despre Europa şi procesul de integrare europeană contribuie în mod decisiv la conturarea unei conştiinţe europene”. 

*

Secretarul de stat britanic pentru Europa, Peter Hain, a apreciat în cursul unei conferinţe de presă desfăşurată la “Foreing Office”, că reforma Consiliului de Miniştri “ar trebui să fie axa centrală a reformei instituţionale pe care o va propune Convenţia”.

Peter Hain, reprezentantal guvernului britanic în Convenţie, a deplâns faptul că instituţiile europene constituie o realitate îndepărtată de cetăţeni şi a pledat pentru combaterea apatiei şi a lipsei de informare în rândurile acestora în ceea ce priveşte Uniunea.

Referindu-se la o eventuală Constituţie europeană, Peter Hain a spus că dacă aceasta va fi în favoarea unui superstat cu puteri centralizate la Bruxelles, guvernul britanic va spune “Nu”. Dar, dacă această Constituţie va însemna simplificarea, clarificarea şi unificarea tuturor tratatelor, guvernul de la Londra va manifesta o atitudine “pozitivă”, a adăugat secretarul de stat britanic pentru Europa.

*

Potrivit ministrului irlandez de externe, Brian Cowen, guvernul Republicii Irlanda va începe o campanie publică pentru a-i convinge pe locuitorii acestei ţări de avantajele Tratatului de la Nisa, după ce ratificarea acestuia a fost respinsă prin referendum la 7 iunie 2001. “Cred că este necesar să atacăm direct judecăţile eronate care susţin această opoziţie”, a afirmat şeful diplomaţiei irlandeze.

Irlandezii şi-au exprimat periodic, în sondaje, entuziasmul faţă de Europa, în timp ce guvernul de la Dublin a primit fonduri de la Bruxelles în valoare de 35 de miliarde de euro în 30 de ani. Totuşi, irlandezii - singurul popor consultat din spaţiul comunitar - au respins ratificarea Tratatului de la Nisa, tratat necesar pentru buna funcţionare a mecanismelor comunitare într-o Uniune extinsă. Partizanii Tratatului i-au reproşat guvernului condus de Bertie Ahern că a neglijat campania pentru ratificare: 54% dintre irlandezi au spus “Nu”, în condiţiile unui absenteism record, de 65%.

Marja de manevră a guvernului este redusă într-un an electoral. În 2002, irlandezii sunt chemaţi de trei ori la urne: pentru un referendum privind avortul, pentru a reînnoi parlamentul şi pentru a se pronunţa din nou în legătură cu ratificarea Tratatului de la Nisa, cel mai târziu la 31 decembrie 2002. Dar, pentru a schimba rezultatul în legătură cu ratificarea Tratatului, este greu din punct de vedere politic să i se adreseze electoratului aceeaşi întrebare ca în luna iunie a anului trecut. Pe de altă parte, este exclus ca Tratatul să fie renegociat. Soluţia ar putea consta în a supune electoratului, în afară de Tratat, un protocol sau o declaraţie în care celelalte ţări ale Uniunii să-şi reafirme ataşamentul faţă de neutralitatea statului irlandez. 

“Pentru a câştiga acestă nouă bătălie a referendumului, puterea, oricare ar fi ea, va trebui să combată cele trei “rele” care - subliniază analistul Paul Gillespie - au determinat “Nu”-ul, şi anume: ignoranţa, indiferenţa şi dezamăgirea”. “Va trebui ca guvernul să-şi prezinte viziunea despre Europa şi să spună ce aşteaptă de la Uniune, în loc să inventarieze numai temerile pe care i le inspiră”, a adăugat acesta.

*

“Există marele pericol de a ajunge să fim conduşi de ţările mari, care dispun de o mai mare putere atât în Prezidiu, cât şi în delegaţii în cadrul Convenţiei”, a apreciat cancelarul austriac, Wolfgang Schuessel.

Statele de mărime mică şi medie ar trebui să-şi amplifice cooperarea pentru a-şi putea coordona poziţiile în legătură cu problemele de interes comun, au concluzionat în cadrul unei reuniuni, cancelarul austriac şi premierul suedez, Göran Persson.

Pe de altă parte, principalele partide politice daneze solicită Convenţiei privind viitorul Europei să garanteze egalitatea între statele membre mari şi cele mici, precum Danemarca.

Într-un document dat publicităţii la Copenhaga, partidele daneze pledează pentru simplificarea relaţiilor dintre cetăţeni şi statele membre ale UE, pe de o parte, şi instituţiile comunitare, pe de altă parte, pe baza unor reguli mai clare. De asemenea, acestea solicită întărirea rolului parlamentelor naţionale şi o mai mare transparenţă a activităţii instituţiilor Uniunii.

Partidele care se opun deplinei integrări a Danemarcei în UE s-au delimitat de aceste propuneri şi au cerut, printre altele, ca statelor naţionale să li se redea unele atribuţii, pentru a se evita crearea unor State Unite ale Europei.

*

■ Finanţarea unor noi proiecte în Europa Centrală şi de Est 

 

Comisia Europeană a anunţat, la 14 februarie a.c., lansarea a 94 noi proiecte în statele Europei Centrale şi de Est, care vor fi finanţate în cadrul programului ISPA (Instrument Structural de Pre-Aderare).

Participarea financiară a Uniunii Europene reprezintă peste 1,1 miliarde de euro, dintr-un cost total de 2,3 miliarde de euro, restul urmând a fi co-finanţat de statele beneficiare şi de instituţiile financiare internaţionale, au precizat liderii Comisiei Europene într-un comunicat dat publicităţii.

Statele beneficiare sunt: Bulgaria, Republica Cehă, Estonia, Ungaria, Letonia, Lituania, Polonia, România, Slovacia şi Slovenia.

Majoritatea proiectelor sunt axate pe modernizarea sistemului de alimentare cu apă şi de epurare a apelor reziduale din zonele urbane şi cele rurale, precum şi pe refacerea sau construcţia de reţele rutiere şi feroviare.

În perioada 2000-2001, Comisia Europeană a aprobat un total de 169 proiecte, cu o valoare totală de 6,11 miliarde de euro, pe care UE le-a finanţat cu 3,93 miliarde de euro (64,4% din suma totală).

 

5. Lucrările Parlamentului European

 

Plenul Parlamentului European, reunit la Strasbourg, s-a angajat să joace un rol important în reforma instituţională a UE, participând în mod susţinut la Convenţia privind viitorul Europei. 

Recent ales în funcţia de preşedinte al Parlamentului European, liberalul irlandez Pat Cox a prezentat strategia pe care o va promova în următorii doi ani şi jumătate, subliniind că PE trebuie să fie “focul” în care dezbaterea privind extinderea Uniunii să se impună prin “vitalitate”. În acest context, el le-a cerut deputaţilor europeni să-i invite pe colegii lor din parlamentele naţionale să participe la dezbaterile din legislativul comunitar privind extinderea UE ce vor avea loc înainte de Consiliul European de la Sevillia din iunie 2002.

Pat Cox şi-a anunţat, totodată, intenţia de a vizita în primul semestru al anului statele candidate la aderarea la UE, pentru a lua contact cu reprezentanţii parlamentelor naţionale din aceste ţări şi pentru a le prezenta un “mesaj politic” al legislativului comunitar.

De asemenea, le-a cerut grupurilor politice reprezentate în Parlamentul European să-i ajute să găsească o formulă pentru ca “familiile politice” din statele candidate să participe la dezbaterea privind extinderea UE. “De fiecare dată când Parlamentul va lua în discuţie un subiect de interes pentru un anume stat candidat, acesta trebuie să fie reprezentat în PE”, a apreciat preşedintele PE.

Noul preşedinte al Parlamentului European a mai subliniat importanţa rolului acestuia în reforma instituţională a UE şi Convenţia privind viitorul Europei. “Aici s-a născut ideea creării Convenţiei, pentru a fi în contact direct cu cetăţenii care nu doresc ca lucrurile să se petreacă în spatele uşilor închise”, a declarat înaltul oficial european.

Referior la politica externă, Pat Cox şi-a exprimat speranţa ca Parlamentul să contribuie la consolidarea unui parteneriat strategic cu SUA şi cu Rusia, ca şi la intensificarea dialogului euromediteranean.

*

Preşedintele Convenţiei privind viitorul Europei, Valery Giscard d’Estaing, a efectuat, la Strasbourg, un schimb de opinii cu noul preşedinte al Parlamentului European, Pat Cox, precum şi cu liderii grupurilor parlamentare, în perspectiva lansării lucrărilor recent creatului for pentru pregătirea reformei instituţionale a Uniunii Europene.

Valery Giscard d’Estaing a subliniat importanţa rolului Parlamentulul European, pe care-l consideră “expresia democratică” a cetăţenilor UE - în dezbaterile Convenţiei privind viitorul Europei. De asemenea, a anunţat că va prezenta în mod regulat în legislativul comunitar bilanţul lucrărilor. “Este important ca această Convenţie să pregătească un text suficient de coerent care să poată fi acceptat repede de guvernele statelor din UE”, a spus Valery Giscard d’Estaing, adăugând că doreşte un rezultat “de calitate” care să se bucure de sprijinul tuturor părţilor implicate în acest proces.

Fostul preşedinte francez i-a asigurat pe deputaţii europeni că nu intenţionează să-şi impună părerea în faţa Prezidiului PE şi că nu va încerca să concentreze puterea în mâinile celor 12 membri ai acestuia. “Vreau ca întreaga Convenţie să fie asociată la conturarea concluziilor”, a declarat el.

Fostul şef de stat francez a comparat Convenţia privind viitorul Europei cu Convenţia de la Philadelphia care a pregătit în 1787 Constituţia Statelor Unite ale Americii. 

Liderul grupului “Verzilor” din Parlamentul European, Daniel Cohn-Bendit, a menţionat, după reuniune, că numele lui Valery Giscard d’Estaing ar urma să fie comparat cu cel al lui Benjamin Franklin dacă va face să funcţioneze această Convenţie. 

La rândul său, liderul grupului pentru Europa democraţiilor şi a diferenţelor (EDD), Jens-Peter Bonde, a precizat că Valery Giscard d’Estaing se va lupta pentru succesul Convenţiei pentru că “visează să devină părintele Constituţiei europene” şi ca aceasta să fie adoptată în Consiliul European de la Roma (în cel de-al doilea semestru al anului 2003). 

Liderii grupurilor parlamentare au apreciat în unanimitate că întâlnirea cu preşedintele Convenţiei a fost “promiţătoare”.

În cadrul aceleiaşi reuniuni, Parlamentul European a aprobat introducerea mandatutul european de arestare, precum şi lista infracţiunilor considerate drept teroriste. Pe de altă parte, liderul PE a cerut să fie consultat de Consiliul de Miniştri înainte ca acesta să adopte vreo măsură de luptă împotriva terorismului.

“Terorismul, corupţia, criminalitatea internaţională sunt în plină expansiune, iar lupta pentru distrugerea reţelelor teroriste reprezintă prioritatea noastră. Crima organizată este un factor pe care îl cunoaştem, deoarece pe această cale este finanţat terorismul”, a declarat deputatul european Graham Watson, care a pledat pentru susţinerea celor două măsuri considerate drept o etapă importantă în crearea unui spaţiu european al libertăţii, justiţiei şi securităţii.

Preşedinţia spaniolă a UE a asigurat, prin secretarul de stat pentru afaceri europene, Ramon de Miguel, că măsurile respective nu vor îngrădi drepturile fundamentale şi că respectarea acestor valori constituie o prioritate a Consiliului UE.

Comisarul european pentru justiţie şi afaceri interne, Antonio Vitorino, a afirmat că mişcările împotriva globalizării sau cele sindicale nu vor cădea “în nici un caz” sub incidenţa acestor măsuri. De asemenea, acesta a spus că executivul comunitar va prezenta, înainte de sfârşitul acestui an, un document privind garanţiile procedurale minime, printre care dreptul la apărare şi condiţiile detenţiei preventive.

Parlamentul European a mai aprobat un raport privind o propunere de directivă referitoare la statutul cetăţenilor din terţe ţări care sunt rezidenţi pe termen lung în ţări membre ale Uniunii Europene. Scopul propunerii respective este armonizarea legislaţiilor naţionale în ceea ce priveşte acordarea statutului de rezident pe termen lung unor cetăţeni din terţe ţări care se află în mod legal într-un stat din spaţiul comunitar, precum şi stabilirea condiţiilor pe baza cărora ei ar putea locui într-o ţară membră a Uniunii alta decât cea care le-a oferit statutul respectiv.

Conform propunerii Comisiei Europene, statutul de rezident pe termen lung va fi acordat persoanelor care au locuit legal şi permanent timp de cinci ani în ţara de rezidenţă. Parlamentul European a refuzat să considere “cunoaşterea adecvată” a limbii naţionale a ţării de rezidenţă drept o dovadă de integrare. O altă condiţie stipulată în propunerea Comisiei este ca statutul de rezident pe termen lung să poată fi refuzat persoanelor a căror conduită ar constitui a ameninţare pentru ordinea publică sau pentru securitatea naţională.

Comisia Europeană a propus ca autorităţile ţării de rezidenţă să analizeze cererea în termen de şase luni de la depunerea ei şi să emită un permis de rezidenţă valabil pe o perioadă de zece ani. În acest mod, rezidenţii pe termen lung ar avea posibilitatea de a-şi exercita dreptul de rezidenţă pe teritoriul altei ţări membre a UE pe a perioadă mai mare de trei luni, dar cu respectarea unor condiţii.

Propunerea le oferă, totodată, celor care au statutul de rezident pe termen lung posibilitatea de a beneficia de un tratament egal cu cel al cetăţenilor ţării de rezidenţă în ceea ce priveşte locul de muncă, educaţia, protecţia socială, libertatea de asociere etc. Parlamentul European consideră că statele membre ale UE trebuie să ia măsurile necesare pentru prevenirea oricărui tip de discriminare.

 

6. Procesul fostului preşedinte iugoslav Slobodan Miloşevici 

Primul şef de stat care este audiat de justiţia internaţională, de la procesul de la Nürnberg, Slobodan Miloşevici urmează să răspundă, în faţa Tribunalului Penal Internaţional, la acuzaţiile de crime de război, crime împotriva umanităţii şi genocid pentru cazul Bosnia.

Procurorul Tribunalului Penal Internaţional (TPI), Carla Del Ponte, l-a acuzat, la 12 februarie a.c. pe Slobodan Miloşevici, că a provocat “suferinţe inexprimabile” numeroaselor victime pentru a-şi potoli setea de putere.

“Excelent tactician, strateg meschin, S. Miloşevici nu a făcut altceva decât să îşi urmeze ambiţia cu preţul unor suferinţe inexprimabile ale tuturor celor care i s-au opus”, a declarat C. Del Ponte în prima zi a procesului de la Haga al fostului preşedinte iugoslav.

Procurorul a prezentat portretul unui om motivat de setea sa de putere: “el nu a fost animat de convingeri personale, patriotism, rasism sau xenofobie, ci de dorinţa de putere şi mai ales de puterea personală”. “Pe lângă pretextul naţionalismului şi oroarea purificării etnice (...) Slobodan Miloşevici a fost motivat de putere”. “Totul a fost un instrument pentru dorinţa sa de putere”, a precizat Carla Del Ponte.

Procurorul a pus accentul pe suferinţele victimelor din Croaţia, Bosnia şi Kosovo: “doar citirea suferinţelor îndurate de numeroasele victime este de nesuportat”.

Carla Del Ponte a mai menţionat şi victimele sârbe, toţi cei care au fost “abuzaţi de Miloşevici” şi mai ales refugiaţii sârbi care au fost nevoiţi să fugă din Croaţia, Bosnia şi Kosovo, după ce forţele Belgradului au pierdut cele trei războaie.

Acuzarea a subliniat că epurarea etnică în oraşele din Bosnia-Herţegovina, în timpul războiului (1992-1995), nu ar fi fost posibilă fără un ajutor din partea Serbiei conduse de S. Miloşevici. Reamintind despre ocuparea oraşelor Bijeljina, Zvornik, Visegrad din estul Bosniei, în 1992 (an în care Slobodan Miloşevici era preşedinte al Serbiei), acţiune însoţită de masacre, procurorul Geoffrey Nice a afirmat că “regiunile din est au fost supuse unei implicări directe şi la un nivel ridicat de către forţele venite din Serbia”.

Sârbii din Bosnia, aflaţi în minoritate în aceste regiuni, nu ar fi putut prelua controlul dacă “nu le-ar fi fost distribuite arme şi dacă acţiunile lor militare nu ar fi fost suţinute din exterior”, a adăugat el.

G. Nice a reamintit de expulzarea şi execuţiile musulmanilor din oraşul Bijeljina (estul Bosniei), după preluarea sa de către forţele sârbe.

La rândul său, Slobodan Miloşevici a evidenţiat devastările provocate de bombardamentele NATO asupra ţării, din martie până în iunie 1999, ignorând aproape complet atrocităţile imputate forţelor sârbe.

După ce a anunţat că va cere ca Jacques Chirac să fie chemat ca martor, pentru a-l întreba cum au fost alese ţintele bombardamentelor, S. Miloşevici a arătat Curţii câteva zeci de fotografii care înfăţişau poduri, uzine şi case distruse. “Aceste bombardamente au fost nemiloase. Scopul lor era de a provoca suferinţe cât mai mari şi cât mai mulţi morţi cu putinţă. Obiectivul lor era, în mod clar, civil”, a comentat fostul preşedinte iugoslav.

Acesta a revenit în declaraţiile sale în special asupra bombardamentelor efectuate de avioanele NATO asupra celor două coloane de refugiaţi albanezi de lângă Djakoviţa (Kosovo), la 14 aprilie 1999. Bombardamentul de la Djakoviţa s-a soldat cu peste 70 de morţi. NATO şi-a exprimat “regretele profunde” după acest incident.

În privinţa celor “două măsuri” despre care el susţine că se aplică în acest proces, fostul preşedinte iugoslav a remarcat că el se află pe banca acuzaţilor pentru că a făcut ieri exact ceea ce face astăzi preşedintele George W. Bush, adică “luptă împotriva terorismului”, cu o diferenţă - aceea că sârbii se băteau în propria lor ţară. “Americanii se duc în cealaltă parte a lumii, în Afganistan, pentru a lupta împotriva terorismului, şi toată lumea consideră asta normal. Însă cînd noi ne batem împotriva terorismului în propria noastră ţară, acest lucru este considerat o crimă”, a afirmat S. Miloşevici.

În viziunea lui S. Miloşevici şi a regimului său, obiectivul primordial al războiului din Kosovo a fost eliminarea “teroriştiilor” din UCK (Armata de Eliberare din Kosovo), aripa armată a mişcării separatiste albaneze, susţinută de extremiştii din lumea musulmană.

În schimb, în privinţa celor 66 de capete de acuzare formulate împotriva lui, S. Miloşevici a vorbit mult mai puţin. El nu a amintit legăturile sale cu liderii sârbi bosniaci Ratko Mladici şi Radovan Karadzici. Nu a menţionat nimic în legătură cu masacrul de la Srebreniţa, nici cu bombardamentele efectuate de forţele sârbe asupra oraşelor Dubrovnik şi Vukovar (din Croaţia). El a vorbit foarte puţin despre lagărele de detenţie de la Prijedor, Omarska sau Trnopoje (din Bosnia).

“Apărarea sa s-a clădit, în principal, pe ideea “eu sunt victima NATO”, dar nu va merge prea departe cu asta. El nu răspunde la acuzaţiile ce i s-au adus. Nu S. Miloşevici este acela care să facă o argumentaţie morală”, apreciază Richard Dicker, responsabil juridic în cadrul organizaţiei neguvernamentale “Human Rights Watch”.

Revenind la bombardamentele NATO asupra provinciei Kosovo, fostul preşedinte iugoslav a denunţat “oceanul de minciuni” care a influenţat opinia publică occidentală, cu ajutorul “canalelor media care acoperă tot globul”, pentru a pregăti campania de bombardamente a aliaţilor.

S. Miloşevici a denunţat, de asemenea, disproporţia considerabilă dintre părţi la proces. De o parte se află acuzarea, cu peste 400 de persoane care lucrează pentru procuror, acesta având, în plus, la dispoziţia sa, o “enormă reţea mediatică”, iar de cealaltă un singur om, care dispune, ca unic mijloc de apărare, de acces la o cabină telefonică din închisoarea TPI. “Vreţi să organizaţi o competiţie de nataţie la 100 de metri, dar îmi legaţi mîinile şi picioarele. Unde este echitatea?”, s-a întrebat el.

*

“Procesul fostului preşedinte iugoslav, Slobodan Miloşevici, reprezintă un avertisment pentru toţi dictatorii”, a afirmat ministrul britanic al afacerilor externe, Jack Straw. Acesta a adăugat că fostul preşedinte iugoslav “nu ar fi fost judecat dacă împotriva sa nu s-ar fi aliat comunitatea internaţională. Multe persoane şi-au exprimat îndoiala că această apărare a drepturilor omului ar putea reuşi să pună capăt crimelor comise în fosta Iugoslavie”. “Audierea lui Slobodan Miloşevici în faţa unui tribunal este un avertisment pentru toţi dictatorii”, a apreciat el.

J. Straw şi-a exprimat satisfacţia faţă de hotărârea Tribunalului Penal Internaţional de a-l audia pe fostul preşedinte şi faţă de determinarea autorităţilor de la Belgrad de a-l aresta. “TPI mai are mult de lucru. Un anumit număr de acuzaţi sunt încă în libertate şi urmează să compară în faţa justiţiei”, a spus el.

“Radovan Karadzici şi Ratko Mladici sunt cei mai cunoscuţi, însă există şi alţii care trebuie să răspundă acuzaţiilor formulate împotriva lor”, a subliniat secretarul Foreign Office. “Lansez un apel pentru toate guvernelor implicate, tuturor celor care doresc să se integreze în Europa, să recunoască importanţa de a rezolva această problemă şi să coopereze pe deplin cu tribunalul”, a mai declarat J. Straw.

“Integrarea completă a acestor ţări în UE nu va fi posibilă decât dacă acest capitol din istoria lor poate fi închis într-un mod satisfăcător”, a mai spus el.

